寂照大師匣藏相國寺壞壁秋景
作者：郭祥正
朝代：宋

paragraphs: 京城車馬多塵埃，一見妙畫心眼開。
深山老木秋思靜，苦霧鬰鬰諸峰埋。
客騎蹇驢打不動，懊惱似憂寒雨來。
崖平路轉斗然絕，筆力未斷空徘徊。
胡爲皴剥僅盈尺，鐍以大篋過瓊瑰。
師云昔是殿堂壁，治平大水餘皆摧。
恰如盧仝玉碑子，中路撲折令人哀。
玉碑一折乃無用，此畫雖缺猶堪裁。
君不見，山前路，路長不獨憂風雨。
前有毒蛇後猛虎，磨牙矯尾藏深塢。
聖人皇皇嗟逆旅，畫工意思非無補。
非無補，誰信之，紛紛門外誇輕肥。